આરજેડી સાથે અને બિહારના મતદારો સાથે દગો કરીને ભાજપના ખોળામાં બેસી ગયા તે માત્ર રાજકીય બદમાશી હતી. સત્તા ખાતર રાજકીય બદમાશી આ દેશમાં ચાલતી રહે છે. કોણ કોના ખોળામાં બેસી જાય કહેવાય નહી, પણ બળાત્કારી અને બદમાશ દલાલોને છાવરવાની એક હદ હોય છે. ગુંડાઓ અને દલાલો ચૂંટણી લડવામાં ઉપયોગી થતા હોય છે, એટલે નેતાઓ તેમનો ઉપયોગ કરતા રહે છે. પણ ગુંડાઓ અને દલાલોને એક હદથી મોટા થવા દેવામાં આવે ત્યારે તે નેતાને ભારે પડી જતું હોય છે. બ્રજેશ અને તેનો બાપ રાધા મોહન બહુ મોટા થઈ ગયા છે. તેમના ત્રણ ત્રણ અખબારો ચાલે છે, ડઝનબંધ એનજીઓ ચાલે છે. લાખો રૂપિયાની જાહેરખબરો અને કરોડો રૂપિયાનું ફંડ તેમના એનજીઓને મળે છે. અનાથાશ્રમની કિશોરીઓ મોકલીને કોન્ટ્રેક્ટરો પડાવી લેવાય છે અને તેમાંથી પણ કમાણી થાય છે. ઠાકુરના ઘરે મહેફિલો થતી રહે છે, તેમાં નેતાઓ અને અધિકારીઓ આવીને જલસા કરે છે. કરોડો રૂપિયાની કમાણી બાપદીકરો કરી રહ્યા છે ત્યારે હજીય નીતિશકુમાર વાતનો વીટો વાળી દેવાની કોશિશ કરી રહ્યો હોય તેવી છાપ પડી છે. દેશના વડાપ્રધાન બનવાના સપના જોનારા નીતિશ ગલી કક્ષાનું રાજકારણ ખેલનારા નીકળ્યા છે તે આ કિસ્સાએ વધારે સ્પષ્ટ કર્યું છે.